בשנת 1940 פלשה גרמניה הנאצית להולנד וניימכן הייתה העיר הראשונה שנפלה לידיה. ב-22 בפברואר 1944 הייתה בעיר הפצצה כבדה של מפציצים אמריקאים, אשר החריבה את מרכזה, זאת עקב טעות ניווט של הטייסים אשר חשבו כי הם מפציצים עיר גרמנית סמוכה. כ-750 איש נהרגו בהפצצה. בחודש ספטמבר 1944 התחוללו קרבות קשים בעיר במסגרת מבצע מרקט גארדן. סמוך לעיר ניסו כוחות הברית למנוע מן הגרמנים להרוס את הגשרים על נהר הוואל. תפיסת הגשר לכלי רכב נעשה במטרה לאפשר לכוחות הבריטים לנסות ולהגיע לדיוויזיה המוטסת שהייתה בארנהם. על הגשר הגן כוח של למעלה מ-300 חיילים גרמנים, אולם ניסיונם לפוצצו לא הצליח והגשר נתפס לאחר קרב. העיר שוחררה מן הכיבוש הנאצי בידי הכוחות הבריטים והאמריקאים בחודש ספטמבר 1944 ושימשה מאוחר יותר כנקודת מוצא לחציית הריין על ידי כוחות הברית אל תוך שטח גרמניה.